इटहरी गोल्डकप : बाहिरियो एनआरटी
ए डिभिजन टिम एनआरटी सुनसरीमा जारी १२ औं आमन्त्रण कन्ट्रोल इटहरी गोल्डकप फुटबल प्रतियोगिताको क्वाटरफाइनलबाटै बाहिरिएको छ । 
इटहरी — ए डिभिजन टिम एनआरटी सुनसरीमा जारी १२ औं आमन्त्रण कन्ट्रोल इटहरी गोल्डकप फुटबल प्रतियोगिताको क्वाटरफाइनलबाटै बाहिरिएको छ । इटहरी रंगशालामा मंगलबार एनआरटी अन्तिम क्वाटरफाइनलमा मोरङको सगरमाथा फुटबल क्लबसँग ३–० गोलले पराजित भएको थियो । एनआरटीविरुद्ध सहज जित निकालेको सगरमाथाले फाइनल पुग्नका लागि बिहीबार दोस्रो सेमिफाइनलमा मनाङ मर्स्याङ्दी क्लबको गर्नेछ । त्यसअघि बुधबार पहिलो सेमिफाइनलमा त्रिभुवन आर्मी क्लब र झापाको रोलिङ क्लबबीच प्रतिस्पर्धा हुनेछ ।इटहरी रंगशालामा मंगलबार तेस्रो मिनेटमै आवास लामिछानेको गोलबाट सगरमाथाले अग्रता थियो । पहिलो हाफमा अग्रता लिएको सगरमाथाले दोस्रो हाफमा दुई गोल थपेको हो । ७० औं मिनेटमा प्रदीप लामाले गोल गरी खेल २–० को स्थितिमा पुर्‍याए । त्यसको चार मिनेटमै पुन आवासले गोल थपेपछि सगरमाथाले फराकिलो जित दर्ता गरायो । म्यान अफ द म्याच दुई गोल गरेका आवास लामिछाने भए । उनले १० हजार रुपैयाँ पुरस्कार पाए । खेलमा पाएको केही राम्रो अवसर सदुपयोग गर्न चुक्दा एनआरटीले हार भोग्नुपर्‍यो । दोस्रो हाफमा एनआरटीले सगरमाथालाई दबाबमा राखे पनि गोल गर्न चुक्यो । सगरमाथाका प्रशिक्षक युबिन गुरुङले टिमको रणनीतिअनुसार जित निकाल्न सफल भएको बताए । एनआरटी बलियो टिम भएको बताउँदै उनले भने, ‘सुखद नतिजाको अपेक्षा गरेका थिएनौं तर उत्कृष्ट प्रदर्शन गर्ने पक्षमा थियौं ।’ एनआरटीका प्रशिक्षक राजुकाजी शाक्यले टिमले सोचेअनुरुप खेल्न नसकेको बताए । 